Campioana României s-a impus cu 45-44 în fața Științei Bacău. A fost a treia finală consecutivă câștigată de HCM în fața băcăuanilor

Constanța a trimis meciul în prelungiri în ultima secundă, prin Șimicu. Campioana a egalat într-un moment în care se afla cu doi oameni mai puțin pe teren. În minutul 50, Știința conducea cu 27-20

La sfârșitul primelor două reprize de prelungiri, Știința s-a salvat cu câteva secunde înainte de auzul sirenei, printr-un gol înscris de Ghiță

Arbitrii Stark și Ștefan au arătat nu mai puțin de 17 eliminări în această partidă. Extremele HCM-ului, Toma și Buricea, au terminat meciul în tribună

Portarul Științei, Răducu Tamaș, a avut 24 de intervenții în timpul celor 80 de minute

HCM Constanța continuă să fie invincibilă în România, fie că este vorba de Liga Națională sau Cupă. În această seară, „marinarii” au cucerit al patrulea trofeu consecutiv în Cupa României, după o finală absolut nebună în fața Științei Bacău. După un meci în care cele două formații nu s-au putut departaja după 80 de minute (n.r. 20 de prelungiri), ci numai după executarea a 24 de aruncări de la 7 metri! Știința Bacău a avut finala la îndemână și șansa de a câștiga pentru prima dată în fața celor de la HCM după ce a pierdut precedentele două finale, dar nu a fost capabilă să gestioneze un avans de șapte goluri (27-20) pe care l-a avut cu 10 minute înainte de finală.

Până atunci, Științei Bacău a dominat clar partida, în timp ce HCM a părut că nu se poate conecta la importanța partidei. În numai 13 minute, trupa lui Eliodor Voica s-a distanțat la 9-5, diferență care a crescut apoi la 15-9 (min. 24). Diferența s-a făcut la nivelul porții, Tamaș fiind peste Popescu, dar și la linia de 9 metri. Tripleta naționalei de la Știința, Ramba – Rotaru – Ghiță, a marcat 9 goluri de la distanță, în timp ce varianta primei reprezentative de la HCM, Șimicu – Csepreghi – Criciotoiu, a „produs” goluri numai prin interul stânga. Până în minutul 24, Șimicu înscrisese cinci goluri, iar antrenorul Zvonko Sundovski a fost nevoit să ceară de două ori time-out. La cel de-al doilea a fost mai nervos ca niciodată și le-a ordonat elevilor săi: „Trezirea!”. Degeaba, tot Știința a fost la timonă, care a intrat la cabine cu 17-12. Grație unui portar invincibil, Răducu Tamaș (n.r. a adunat 24 de intervenții până la final), Bacăul a continuat să controleze ostilitățile până spre minutul 50, când a avut o diferență maximă de șapte goluri (27-20).

Antrenorul din Macedonia de pe banca HCM-ului a mai luat încă o dată time-out și a cerut echipei sale sacrificiu maxim. Jocul s-a schimbat total în momentul în care Sundovski a modificat sistemul de apărare, cu un marcaj la sânge la oamenii de gol ai Științei. Trupa lui Eliodor Voica nici nu a mai apucat să arunce la poartă, iar Constanța a reușit o egalare miraculoasă după numai opt minute (27-27, min. 58). A fost însă un prim moment magic al HCM-ului. În ultimele secvențe ale jocului, campionii erau conduși cu 28-27 și rămăseseră în patru oameni după o eliminare de bancă și descalificarea lui Toma. Constanța a ajuns într-o asemenea situație, cu 22 de secunde înainte de final, după ce a protestat vehement la un atac al lui Ramba (n.r. HCM a cerut forțare). Cu nervii întinși la maximum, marinarii au revenit pe teren și au marcat în ultima secundă prin Șimicu, care a transformat o aruncare de la șapte metri. A fost al doilea moment de magie!

S-a trecut, așadar, la prelungiri, însă cele două formații nu au putut fi departajate nici după alte 20 de minute suplimentare. La Ploiești, cei peste 2.500 de spectatori au fost martorii unui eveniment istoric, au asistat la primul meci de 80 de minute în România. În prelungiri, Știința a fost pe marginea prăpastiei, dar a fost salvată de Ghiță cu câteva secunde înainte de minutul 70. Interul dreapta a marcat pentru 31-31. Primul moment de magie pentru Știința. Ultimele 10 minute s-au jucat după aceleași scenariu, pe contre, s-au ratat inclusiv aruncări de la șapte metri în situații limită, dar egalitatea tot a persistat și în minutul 80, scor 36-36. Cu patru secunde înainte de final, Șimicu a trimis mingea în transversală, care l-a lovit apoi în spate pe Tamaș. N-a intrat în poartă, ci a luat o traiectorie ciudată, cert este că mingea a ocolit plasa porții. Al doilea moment de magie pentru Știința.

Finala de poveste avea să se decidă la aruncările de la 7 metri. Dar nu oricum, ci după 24 de execuții! În timpul regulamentar, cele două formații rataseră câte trei aruncări, la „penalty-uri” iar câte trei. Diferența a fost făcută de o ratare a lui Ramba, interul stânga care a fost golgheterul echipei cu 13 goluri, și un gol marcat de Stavrositu, centrul HCM-ului care și-a impulsionat echipa în atac în momentele dificile din repriza secundă a timpului regulamentar.

HCM Constanța a câștigat, așadar, a cincea Cupă a României din istoria clubului, după cele din 2006, 20011, 2012 și 2013. Finala a avut de toate, inclusiv eliminări pe bandă rulantă. Arbitrii Stark și Ștefan au dictat 17 eliminări, 12 numai în repriza a doua a timpului regulamentar. La acest capitol, Știința a avut 10-7.

Marcatorii celor două echipe:

HCM Constanța: Șimicu 12, Novanc 4, Toma 9, Buricea 3, Stavrositu 7, Cristescu 1, Criciotoiu 3, Vujadinovic 2, Csepreghi 4

Știința Bacău: Ramba 13, Rotaru 6, Rusia 2, Ghiță 9, Tărîță 5, M. Bujor 2, Johannson 1, Da Silva 5, Păunică 1

CSM București, locul 3 la Cupa României

Înaintea finalei mare s-a disputat și meciul pentru clasament dintre CSM București și HC Vaslui. Echipa de primă ligă s-a impus cu 33-29, rezultat în urma căruia speră să prindă și cupele europene. „Echipa de pe locul 3 de la Cupa României are șanse până în 5% să se califice în cupele europene. În cazul în care HCM Constanța și Știința Bacău ajung în Europa prin Liga Națională, atunci a treia formație de la Cupa României prinde cupele doar dacă locul 4 din campionat nu se înscrie în Challenge Cup”, ne-a declarat Mihai Bocan, secretarul general al FRH.